b"\n_START_ARTICLE_\nJohn Davis (ornitologi)\n_START_PARAGRAPH_\nJohn Davis (1. joulukuuta 1916 Woodmere, New York \xe2\x80\x93 1. toukokuuta 1986 Carmel Valley Village, Kalifornia) oli yhdysvaltalainen lintutieteilij\xc3\xa4._NEWLINE_Davis opiskeli Amerikan historiaa Yalen yliopistossa ja v\xc3\xa4itteli tohtoriksi el\xc3\xa4intieteess\xc3\xa4 Kalifornian yliopistossa Berkeleyss\xc3\xa4. H\xc3\xa4n toimi biologian apulaisprofessorina ja Moore Laboratory of Zoologyn kuraattorina Occidental Collegessa, kunnes siirtyi vuonna 1953 tutkijaksi Hastingsin luonnonhistoriallisen reservaatin (Hastings Natural History Reservation) palvelukseen. Hastings oli Kalifornian yliopiston kentt\xc3\xa4asema. Vuonna 1960 Davis nimitettiin Hastingsin johtajaksi, miss\xc3\xa4 virassa h\xc3\xa4n pysyi, kunnes j\xc3\xa4i el\xc3\xa4kkeelle 1982._NEWLINE_Toisessa maailmansodassa Davis palveli Yhdysvaltojen armeijassa._NEWLINE_Vuonna 1982 Davis nimitettiin Carmelin mets\xc3\xa4ntutkimuskomissioon (Carmel Forestry Commission). H\xc3\xa4n toimi lukuisissa yhdistyksiss\xc3\xa4, erityisesti Cooper Ornithological Societyssa, jossa h\xc3\xa4n toimi sihteerin\xc3\xa4, varapuheenjohtajana ja puheenjohtajana, sek\xc3\xa4 toimitti Condor-lehte\xc3\xa4. H\xc3\xa4n oli my\xc3\xb6s American Ornithologists' Unionin j\xc3\xa4sen. Davis julkaisi yli 50 tieteellist\xc3\xa4 artikkelia ja yhdess\xc3\xa4 Alan Baldridgen kanssa kirjan The Bird Year 1981._NEWLINE_Davisin vaimo Betty kuoli 1981. H\xc3\xa4n avioitui sitten Norman kanssa. H\xc3\xa4nell\xc3\xa4 oli tyt\xc3\xa4r Carol ja poika John Steven._NEWLINE_Davis nimesi linnuista v\xc3\xa4liamerikanp\xc3\xb6kkel\xc3\xb6kehr\xc3\xa4\xc3\xa4j\xc3\xa4n (Nyctibius jamaicensis) alalajin lambi vuonna 1959."